Настоящият бюлетин на Съвета по международни счетоводни стандарти (IASB) (”Съветът”) представя предварителните решения на Съвета. Окончателните решения на Съвета по международни счетоводни стандарти относно стандарти (IFRS® Standards), изменения и разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (IFRS ® Foundation) и Комитета по разясненията на МСФО (IFRS Interpretation Committee).  
  
На 18 юли 2017 г., вторник, и 19 юли 2017 г., сряда, Съветът проведе публични заседания в офисите на Фондация МСФО в Лондон, Великобритания.  
  
Обсъжданите теми включваха:

* [Застрахователни договори](http://www.ifrs.org/news-and-events/updates/iasb-updates/july-2017/#1)
* [Въвеждане и поддържане на МСФО стандарти](http://www.ifrs.org/news-and-events/updates/iasb-updates/july-2017/#2)
* [Изложение за практика във връзка с нивото на същественост](http://www.ifrs.org/news-and-events/updates/iasb-updates/july-2017/#3)
* [Характеристики на предсрочно погасяване с отрицателно компенсиране и модификации на финансови пасиви](http://www.ifrs.org/news-and-events/updates/iasb-updates/july-2017/#4)
* [Дейности с регулирани цени](http://www.ifrs.org/news-and-events/updates/iasb-updates/july-2017/#5)
* [Репутация и обезценка](http://www.ifrs.org/news-and-events/updates/iasb-updates/july-2017/#6)

**Допълнителна информация**

Предстоящи заседания на Съвета:

* В м. август няма да бъдат проведени заседания
* 18–22 септември 2017 г.
* 23–27 октомври 2017 г.

**Застрахователни договори (Документ по програмата 2)**

На 18 юли 2017 г. Съветът бе запознат с актуална информация относно дейностите, насочени целево към инвеститори и анализатори във връзка с подкрепата за въвеждането и прилагането на МСФО 17 *Застрахователни договори*. Тази актуална информация включваше данни относно реакциите на инвеститорите по отношение на МСФО 17, изразени по време на обсъжданията, проведени от средата на май до началото на юли 2017 г.

**Следващи етапи**

Съветът ще продължи да осъществява текущо наблюдение върху дейностите си във връзка с подкрепата за въвеждането и прилагането на МСФО 17 *Застрахователни договори*.

**Въвеждане и поддържане на МСФО стандарти**

На 18 юли 2017 г. Съветът проведе заседание, за да обсъди проекти във връзка с въвеждането и поддържането на стандарти.

**Актуална информация от Комитета по разясненията на МСФО *(IFRIC Update)* (Документ по програмата 12)**

Съветът бе запознат с актуална информация от проведеното през юни 2017 година заседание на Комитета по разясненията на МСФО („Комитетът”). Подробности за това заседание бяха публикувани в Бюлетина с актуална информация от Комитета по разясненията ([IFRIC® *Update*](http://www.ifrs.org/news-and-events/updates/ifric-updates/2017/june/)).

***Изменения в МСС 12—Последици от гледна точка на данъците върху дохода от плащания във връзка с финансови инструменти, класифицирани като собствен капитал* (Документ по програмата 12A)**

Съветът обсъди обратната информация, получена във връзка с предложените изменения в МСС 12 *Данъци върху дохода,* изложени в Проекта за обсъждане *Годишни подобрения на МСФО стандарти - цикъл 2015–2017 година*. Тези изменения ще пояснят, че изискванията изложени в параграф 52Б от МСС 12, са приложими по отношение на всички последици от гледна точка на данъците върху дохода, произтичащи от дивиденти, а не само по отношение на обстоятелствата, описани в параграф 52A на МСС 12.

Съветът реши в порядък на работна хипотеза:

1. да финализира предложените изменения без каквито и да е промени по същество; и
2. да изисква предприятието да прилага измененията по отношение на последиците от гледна точка на данъците върху дохода от дивиденти, признати на или след началото на най-ранно представения отчетен период.

Всичките дванадесет членове на Съвета изразиха съгласие с тези решения.

***Следващи етапи***

На бъдещо свое заседания Съветът ще разгледа датата на влизане в сила и стъпките от регламентираната процедура.

***Изменения в МСС 23—Разходи по заеми във връзка със завършени и отговарящи на определените условия активи* (Документ по програмата 12Б)**

Съветът обсъди предложенията на Комитета във връзка с предложените изменения в МСС 23 *Разходи по заеми,* изложени в Проекта за обсъждане *Годишни подобрения на МСФО стандарти - цикъл 2015–2017 година*. Тези изменения ще пояснят, че когато отговарящ на определените условия актив е готов за предвидената употреба или продажба, предприятието третира непогасени заеми, конкретно привлечени, за да бъде получен този отговарящ на условията актив, като част от общите заеми.

Съветът реши в порядък на работна хипотеза:

1. да финализира предложените изменения, без каквито и да е промени по същество; и
2. да поясни, че предприятието включва също така средствата, конкретно привлечени като заеми, за да бъде получен актив, различен от отговарящ на определените условия актив, като част от общите си заеми.

Всичките дванадесет членове на Съвета изразиха съгласие с тези решения.

***Следващи етапи***

На бъдещо свое заседания Съветът ще разгледа датата на влизане в сила и стъпките от регламентираната процедура.

***Изменения в КРМСФО 14—Възможен ефект от измененията в КРМСФО 14*  (Документ по програмата 12В)**

Съветът бе информиран за възможните ефекти от параграф 12A от предложените изменения в КРМСФО *МСС 19—Таван на актив по план с дефинирани доходи, изискване за минимално фондово финансиране и взаимодействие между тях,* особено във връзка с планове за дефинирани доходи във Великобритания. От Съвета не бе поискано да взема каквито и да е решения.

***Следващи етапи***

На бъдещо свое заседания Съветът ще:

1. бъде запознат с информация относно възможните ефекти от измененията в други юрисдикции;
2. бъде запознат с информация относно това дали тези ефекти са такива, каквито Съветът е предвиждал по време на разработването на измененията; и
3. разгледа датата на влизане в сила и стъпките от регламентираната процедура, отнасящи се до тези изменения.

**Изложение за практика във връзка с нивото на същественост (Документ по програмата 11)**

На 18 юли 2017 г. Съветът проведе заседание, за да обсъди дали да потвърди насоките във връзка с договорните юридически задължения, съдържащи се в Изложението за практика по МСФО *Извършване на преценки относно нивото на същественост* („Изложението за практика”).

***Въпроси, нуждаещи се от уточнение — договорни юридически задължения***

Съветът реши в порядък на работна хипотеза:

1. да запази в окончателния вариант на Изложението за практика насоките относно това как да се оценява нивото на същественост на информация, отнасяща се до договорните юридически задължения (параграфи 82–84 и Пример П от проекта на Изложението за практика). Шест от дванадесетте членове на Съвета изразиха съгласие, а шест – несъгласие с това решение. Председателят се възползва от правото си на допълнителен глас, правейки резултата седем на шест в полза на решението.
2. да отстрани от окончателния вариант на Изложението за практика насоките относно ефекта от договорните юридически задължения върху преценките относно нивото на същественост във връзка с друга информация (параграфи 85–86 и Пример Р от проекта на Изложението за практика). Седем от дванадесетте членове на Съвета изразиха съгласие, а пет – несъгласие с това решение.
3. да посочи в окончателния вариант на Изложението за практика, че информация относно дадено договорно юридическо задължение не е съществена, ако вероятността от нарушаването на това договорно юридическо задължение е много малка. Десет от дванадесетте членове на Съвета изразиха съгласие, а двама – несъгласие с това решение.

**Следващи етапи**

Съветът очаква да издаде окончателния вариант на Изложението за практика по-късно през 2017 г.

**Характеристики на предсрочно погасяване с отрицателно компенсиране и модификации на финансови пасиви (Документ по програмата 3)**

На 19 юли 2017 г. Съветът проведе заседание, за да обсъди предложенията, съдържащи се в Проекта за обсъждане *Характеристики на предсрочно погасяване с отрицателно компенсиране* (предложение за изменения в МСФО 9) („Проектът за обсъждане (ПО)”).

***Две условия за допустимост* (Документ по програмата 3A)**

Проектът за обсъждане предлага конкретни финансови активи с характеристики на предсрочно погасяване, които биха могли да доведат до отрицателно компенсиране, да отговарят на условието за допустимост да бъдат оценявани по амортизирана стойност или по справедлива стойност през друг всеобхватен доход, ако са изпълнени две условия. На това свое заседание Съветът обсъди дали, в светлината на получените като обратна информация становища, да продължи работа по двете условия за допустимост, предложени в Проекта за обсъждане.

***Модифициране на финансови пасиви* (Документ по програмата 3Б)**

Съветът бе запознат с актуална информация във връзка със запитване, получено в Комитета по разясненията на МСФО („Комитета”) относно счетоводното отчитане на модификация или размяна на финансов пасив, оценяван по амортизирана стойност, която не води до отписване. На проведеното си през юни 2017 г. заседание Комитетът взе решение да не финализира взетото в порядък на работна хипотеза решение по програмата си и да отнесе въпроса до Съвета. В рамките на тази сесия Съветът обсъди как да процедира с този въпрос.

***Обобщение на препоръките на екипа* (Документ по програмата 3В)**

Документ по програмата 3В представя препоръките, направени от екипа във връзка с въпросите, обсъдени в рамките на Документи по програмата 3A и 3Б. Съветът реши в порядък на работна хипотеза следното по отношение на измененията в МСФО 9:

1. да потвърди първото условие за допустимост и да запази обяснението относно неговото прилагане в Основанието за заключения, като бъдат направени известни пояснения;
2. да отстрани второто условие за допустимост, така че от предприятието да не се изисква да оценява справедливата стойност на характеристиката за предсрочно погасяване при първоначално признаване като условие за прилагане на измененията;
3. да приведе в съответствие съществуващото изключение в параграф Б4.1.12 на МСФО 9 с измененията, така че условието за допустимост в параграф Б4.1.12 (б) да включва разумно отрицателно компенсиране за предсрочното прекратяване на договора.

Всичките дванадесет членове на Съвета изразиха съгласие с тези решения.

Съветът реши също така да акцентира в Основанието за заключения, че е достигнал до заключение, че изискванията в МСФО 9 предоставят адекватна база така че предприятието да може да отчита счетоводно модификации и размени на финансови пасиви и че изготвяне и въвеждане на допълнителни стандарти не е необходимо.

Единадесет от дванадесетте членове на Съвета изразиха съгласие, а един от членовете несъгласие с това решение.

***Дата на влизане в сила и преход* (Документ по програмата 3Г)**

Съветът реши в порядък на работна хипотеза:

1. да определи задължителната дата на влизане в сила на измененията като годишни периоди, започващи на или след 1 януари 2019 година (с разрешено по-ранно прилагане);
2. да изисква ретроспективно прилагане на измененията, използвайки уместните преходни разпоредби в МСФО 9;
3. да не изисква преизчисляване на предходни периоди за отразяване на измененията; и
4. да изисква конкретни оповестявания за преход, когато предприятието прилага измененията за първи път.

Всичките дванадесет членове на Съвета изразиха съгласие с тези решения.

***Регламентирана процедура* (Документ по програмата 3Д)**

Съветът обсъди въпроса дали е изпълнил необходимите изисквания на регламентираната процедура във връзка с финализиране на измененията и даде на екипа разрешение да пристъпи към гласуване.

Всичките дванадесет членове на Съвета изразиха съгласие измененията да бъдат финализирани, без представяне за повторно обсъждане.

Нито един от дванадесетте членове на Съвета не даде индикации, че възнамерява да изрази несъгласие с издаването на измененията в МСФО 9.

Единадесет членове на Съвета потвърдиха, че са се уверили, че изискванията във връзка с регламентираната процедура са изпълнени и че Съветът е провел достатъчно обществени обсъждания и анализи, за да се пристъпи към процедурата по гласуване във връзка с изменението на МСФО 9. Един от членовете на Съвета изрази несъгласие.

**Следващи етапи**

Съветът очаква да издаде измененията в МСФО 9 преди края на октомври 2017 г.

**Дейности с регулирани цени (Документ по програмата 9)**

На 19 юли 2017 г. Съветът проведе заседание, за да разработи допълнително възможен счетоводен модел по отношение на дейности, които са обект на „регулиране с дефиниране на цените/тарифите”. От Съвета не бе поискано да взема каквито и да е решения.

***Разработване на модела—контрол и съответствие* (Документ по програмата 9A)**

Съветът разгледа правата и задълженията, произтичащи от механизъм за корекция на цените в регулаторно споразумение, които бяха дискутирани също така и по време на заседанията през май и юни 2017 година. Такива права и задължения възникват, когато регулираната цена (тарифа) в даден период включва суми, отнасящи се до специфични дейности, които предприятието осъществява в различен период. Съветът разгледа анализ, който предлага права или задължения, породени от механизма за корекция на цените, да бъдат активи или пасиви, доколкото Съветът очаква тези термини да бъдат дефинирани в предстоящата да бъде издадена преработена *Концептуална рамка за финансово отчитане* (предстоящата *Концептуална рамка*).

***Разработване на модела — признаване и несигурност* (Документ по програмата 9Б)**

Съветът разгледа ролята на различните видове несигурност, когато се взема решение дали да бъдат признати правата и задълженията, породени от механизма за корекция на цените, като активи и пасиви. Съветът разгледа тази роля в контекста на критериите за признаване, които Съветът очаква да включи в предстоящата *Концептуална рамка.*

**Следващи етапи**

На следващото свое заседание Съветът планира да обсъди допълнителни аспекти на този модел.

**Репутация и обезценка (Документ по програмата 18)**

На 19 юли 2017 г. Съветът проведе заседание, за да разгледа неотдавна предоставената обратна информация от Консултативния комитет по капиталови пазари, Глобалния форум на съставителите на финансови отчети и Консултативния форум по счетоводни стандарти. В светлината на предоставената обратна информация Съветът обсъди следното:

1. възможно освобождаване от задължителното ежегодно количествено тестване за обезценката на репутацията, изисквано от МСС 36 *Обезценка на активи*; и
2. възможни подобрения на оповестяванията във финансовия отчет, отнасящи се до репутацията.

От Съвета не бе поискано да взема каквито и да е решения.

**Следващи етапи**

Съветът ще продължи с обсъждане на това дали е възможно:

1. да опрости и подобри прилагането на теста за обезценка в МСС 36, без загуба на информация за потребителите на финансовите отчети; и
2. да подобри качеството на информацията, предоставяна на потребителите, без да налага разходи, които биха надвишили ползите.

**Работна програма — прогнозни цели към 21 юли 2017 г.**

Работната програма, отразяваща решенията, взети на това заседание е актуализирана на уебсайта на Съвета по международни счетоводни стандарти (IASB) на 21 юли 2017 г. [Вижте я тук](http://www.ifrs.org/projects/work-plan/).